એક પ્રસંગ છે, વૃંદાવનના સંત જીવ ગોસાઈજી અને સનાતન ગોસાઈજીના જીવનનો. આ પ્રસંગ ક્યારેક મેં કથાઓમાં કહ્યો હશે. સનાતન ગોસાઈજી અને જીવ ગોસાઈજી વૃંદાવનમાં રહે. ભગવાનની ભક્તિમાં સનાતન ગોસાઈજી મગ્ન રહેતા. એક વાર એવું બન્યું કે એક પંડિતજી વૃંદાવનમાં આવ્યા. ઘણાં શાસ્ત્રોના અભ્યાસી અને બહુ મોટા વિદ્વાન. એમણે સનાતન ગોસાઈજીની વિદ્વતા વિશે સાંભળ્યું હતું. પંડિતજી તો એમની પાસે ગયા. પોતાના શાસ્ત્રોના અભ્યાસ વિશે અને પોતાની સિદ્ધિઓ વિશે સનાતન ગોસાઈજીને વાત કરી.